Obrazloženje razloga i ciljeva za donošenje
Pravilnika o provedbi postupaka jednostavne nabave

Sukladno članku 11. Zakona o pravu na pristup informacijama (NN 25/13, 85/15 i 69/22) GTG VINKOVCI d.o.o. (u daljnjem tekstu: GTG) započinje postupak savjetovanja s javnošću u predmetu donošenja Pravilnika o provedbi postupaka jednostavne nabave.
Zakonom o izmjenama i dopunama Zakona o javnoj nabavi (NN 48/26) izmijenjeni su članci koji se odnose na pragove za primjenu Zakona i na jednostavnu nabavu iz Zakona o javnoj nabavi (NN 120/16 i 114/22).
U odnosu na odredbu koja se odnosi na jednostavnu nabavu, člankom 5. Zakona o izmjenama i dopunama Zakona o javnoj nabavi, a kojim je izmijenjen članak 15. Zakona o javnoj nabavi, detaljno su propisana pravila koja opći akt naručitelja o postupku jednostavne nabave treba sadržavati (o poštivanju načela javne nabave iz članka 4. predmetnog Zakona i sprječavanju, prepoznavanju i uklanjanju sukoba interesa sukladno odredbama članaka 75. do 83. predmetnog Zakona, o osiguranju pravne zaštite gospodarskim subjektima i to putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura te o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura), a koja nisu bila propisana u ranije važećim zakonskim odredbama.
U prijelaznim i završnim odredbama Zakona o izmjenama i dopunama Zakona o javnoj nabavi, člankom 86. stavkom 3. propisano je da će naručitelji u roku od tri mjeseca od dana stupanja na snagu tog Zakona uskladiti opće akte kojima se uređuju pravila, uvjeti i postupci jednostavne nabave te planove nabave s odredbama tog Zakona.
Sukladno obavijesti Ministarstva gospodarstva objavljenoj na Portalu javne nabave, na poveznici: https://www.javnanabava.hr/pocetnaa/novosti?details=izmjene-i-dopune-zakona-o-javnoj-nabavi, opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama Zakona o izmjenama i dopunama Zakona o javnoj nabavi do 16. kolovoza 2026. godine.
Interni akt o jednostavnoj nabavi (Pravilnik) bit će objavljen u EOJN RH i na web stranici GTG www.gtgvinkovci.hr 
Primjedbe i prijedlozi se upućuju putem obrasca sudjelovanja objavljenog na mrežnim stranicama GTG-a  na linku https://gtgvinkovci.hr/savjetovanje/ zaključno s 14. kolovoza 2026. godine i dostavljaju se na adresu elektronske pošte pravno@gtgvinkovci.hr ili osobno na urudžbeni zaključno do 14. kolovoza 2026. godine na adresu GTG VINKOVCI d.o.o., Blok tržnica 21, Vinkovci, s naznakom „Javno savjetovanje – Pravilnik o provedbi postupka jednostavne nabave“.
Po završetku savjetovanja sve pristigle primjedbe/prijedlozi biti će dostupni zainteresiranima ili javno objavljeni s osobnim podacima. Ukoliko ne želite da se Vaši osobni podaci (ime i prezime) javno objave molimo da to istaknete pri slanju obrasca.
Anonimne i uvredljive primjedbe i mišljenja kao i one koji nisu povezani s predmetom ovog savjetovanja neće se uzimati u obzir niti objavljivati.
